钦定古今图书集成/理学汇编/学行典/第091卷 > 朱子全书 > 《答王子充》
## 钦定古今图书集成/理学汇编/学行典/第091卷 > 朱子全书 > 《答王子充》

大抵今日之弊，务讲学者多阙于践履，而专践履者
又遂以讲学为无益。殊不知因践履之实，以致讲学
之功，使所知益明，则所守日固，与彼区区口耳之闲
者固不可同日而语矣。不然，所存虽正，所发虽审，窃
恐终未免于私意之累，徒为拘滞，而卒无所发明也。